Candhi Pendem gadhah arsitèktur ingkang sami kaliyan arsitèktur candhi Asu lan Candhi Lumbung. Candhi-candhi kasebat gadhah gaya arsitèktur motif-motif geometris kados ta meander, pilin, tumpal, lan sapanunggalanipun. Motif-motif kados makaten inggih kalebet motif rupa hias ingkang paling sepuh wiwit jaman prasajarah. Lajeng, nalikanipun kagunan klasik ing jaman ngrembakanipun agami Hindhu mlebet Indonésia, rupa hias geomètris ngrembaka dados wujud rupa hias organis kanthi titikanipun wonten jinis arsitèktur kados sulur-suluran, tetedhahan, wit-witan, saha kembang-kembang. Rupa hias kanthi motif punika wonten ingkang asipat simbolis utawi namung kanggé isènan satunggaling babagan kémawon.